<classify> Lunyamila amewahi kucheza hatua hiyo ya makundi, akiwa na Yanga mwaka 1998, lakini timu hiyo haikufanya vizuri kutokana na maandalizi mabovu yaliyotokana na uongozi uliokuwepo wakati huo.Akizungumza na gazeti hili, Lunyamila aliyeichezea Yanga kwa mafanikio makubwa, alisema timu hiyo ina kikosi bora, ambacho kina uwezo wa kupambana na timu yoyote Afrika. Alisema kazi iliyopo kwa sasa ni uongozi kuhakikisha wanakuwa karibu na wachezaji na kuwajenga kisaikolojia na kuwapa haki zao kwa wakati, ili waweze kufanya vizuri.Lazima tukubali Yanga ndiyo timu bora hapa kwetu, kwa hatua iliyofikia ni dhahiri wachezaji na benchi la ufundi wametimiza wajibu wao, kazi iliyopo ni uongozi kuacha kulalamika wanafanyiwa hujuma, bali wazidi kuwa karibu na timu na kuwajenga kisaikolojia, alisema.Alisema anafahamu idadi kubwa ya timu zilizoingia hatua hiyo ya nane bora Afrika ni zile zenye asili ya kiarabu, hivyo lazima Yanga ikutane nazo katika kundi lolote itakalopangwa, hivyo ni vyema uongozi ukatumia muda huu kuwaandaa na fitna ambazo wamekuwa wakikutana nazo.Alisema siku zote inajulikana timu hizo zimekuwa na mipango mingi ndani na nje ya uwanja kuhakikisha zinashinda, hivyo kitu cha msingi ni kuwaandaa wachezaji wao kwa ajili ya kupambana.Lunyamila alisema kiwango kilichooneshwa na Yanga msimu huu kwenye michuano yote waliyoshiriki, ana uhakika kama watayafuata hayo wana uwezo wa kucheza fainali na kuweka rekodi ya kubeba taji hilo.Katika hatua ya makundi ya Kombe la Shirikisho, Yanga imepangwa Kundi A na timu za TP Mazembe ya Jamhuri ya Kidemokrasia ya Kongo DRC, Medeama ya Ghana na MO Bejaia ya Algeria.Kundi B lina timu za Kawkab Marrakech na FUS Rabat za Morocco, Al Ahly Tripoli ya Libya na bingwa mtetezi, Etoile du Sahel ya Tunisia. Washindi wa kila kundi ndio watakaokutana katika hatua ya fainali  <topic>: MICHEZO 